Előterjesztés Zalakaros Város Önkormányzata Képviselőtestülete 2020. február 13-án tartandó ülésére
Tárgy: A Zalakarosi Óvoda és Bölcsőde intézményegységeinek 2020. évi zárva tartása
Előterjesztést készítette: Torma László aljegyző
Tisztelt Képviselőtestület!

A Zalakarosi Óvoda és Bölcsőde vezetőjének tájékoztatása alapján az intézményegységek (bölcsőde, óvoda) és a konyha 2020. július 6-tól július 24-ig tervezik a nyári leállást. 
Az intézményvezető levelét csatoltuk az előterjesztéshez.
Jogszabályi rendelkezés az óvoda és a bölcsőde nyári nyitvatartási rendjére vonatkozóan határoz meg feladatot a fenntartó részére.

A nemzeti köznevelésről szóló 2011. évi CXC. törvény 83.§ (2) bekezdés b) pontja alapján az önkormányzati fenntartású óvodák nyitva tartásáról a fenntartó jogosult dönteni.

A nevelési-oktatási intézmények működéséről és a köznevelési intézmények névhasználatáról szóló 20/2012.(VIII. 31.) EMMI rendelet 3. § (7) bekezdése előírja, hogy az óvoda nyári zárva tartásáról legkésőbb február 15-ig a szülőket tájékoztatni kell.
A gyermekek védelméről és a gyámügyi igazgatásról szóló 1997. évi XXXI. 43.§ (4) bekezdése úgy rendelkezik, hogy a bölcsőde nyári nyitvatartási rendjét a fenntartó hagyja jóvá. 

Ugyanakkor a gyermekek védelméről és a gyámügyi igazgatásról szóló 1997. évi XXXI. törvény 41. § (1) bekezdése előírja, hogy a gyermekek napközbeni ellátásaként a családban élő gyermekek életkorának megfelelő nappali felügyeletét, gondozását, nevelését, foglalkoztatását és étkeztetését kell megszervezni azon gyermekek számára, akiknek szülei, neveli, gondozói munkavégzésük - ideértve a gyermekgondozási díj folyósítása melletti munkavégzést is -, munkaerő-piaci részvételt elősegítő programban, képzésben való részvételük, betegségük vagy egyéb ok miatt napközbeni ellátásukról nem tudnak gondoskodni. A napközbeni ellátás keretében biztosított szolgáltatások időtartama lehetőleg a szülő munkarendjéhez igazodik. 

Mindezek alapján szülői igény esetén a gyermek óvodai napközbeni ellátását a nyári szünet ideje alatt is biztosítani kell. 

A fenti, a fenntartó számára előírt kötelezettség teljesítése érdekében az előterjesztés javasolja, hogy polgármester úr keresse meg Galambok Község Önkormányzatát, hogy a két fenntartó az óvodák nyári leállásának idejére a kölcsönösség elvének figyelembevételével a gyermekek napközbeni ellátásának lehetőségét biztosítsa az óvodákban. A kölcsönösség elvére figyelemmel normatíva átadásra az önkormányzatok között nem kerülne sor, az étkezésért mindegyik gyermek a saját településén fizetne, az ottani térítési díj szabályok szerint.  

Határozati javaslat:

1./ Zalakaros Város Önkormányzat Képviselőtestülete a Zalakarosi Óvoda és Bölcsőde bölcsődei, óvodai intézményegységében, valamint a konyhán 2020. július 6-tól 24-ig tartó nyári leállás idejét jóváhagyja.
2./ Zalakaros Város Önkormányzat Képviselőtestülete felkéri a Zalakarosi Óvoda és Bölcsőde intézményvezetőjét, hogy a szülőket a nyári zárva tartásról tájékoztassa.
3./ Zalakaros Város Önkormányzat Képviselőtestülete felkéri a polgármestert, hogy keresse meg Galambok Község Önkormányzatát, hogy a két fenntartó az óvodák nyári leállásának idejére a kölcsönösség elvének figyelembevételével a gyermekek napközbeni ellátásának lehetőségét biztosítsa az óvodákban.
Határidő: 2020. február 15.
Felelős: Novák Ferenc polgármester

Operatív felelős: Torma László aljegyző
                            Baloghné Fábos Éva intézményvezető
Zalakaros 2020. január 27.
Novák Ferenc
polgármester
Gazdasági Bizottság és a Humánpolitikai és Ügyrendi Bizottság határozata:

A bizottság javasolja a képviselőtestület számára az előterjesztés szerinti határozati javaslat elfogadását.

